 NA FARHIYA HUSSEIN WAISLAMU nchini wameanza kujiandaa kuhudhuria sala takatifu ya Hajj ya mwaka huu baada ya miaka miwili ya vikwazo vya kusafiri vya Covid-19. Hajj ni ibada ambayo hufanyika katika mji mtakatifu wa Mecca nchini Saudi Arabia na inatarajiwa kuanza Julai. Siku 10 za kwanza za Dhul Hija ambao ni mwezi wa kumi na mbili na wa mwisho katika kalenda ya Kiislamu, ni takatifu sana na ni fursa kwa waumini kuimarisha imani yao. Kwa miaka miwili iliyopita waumini nchini walikosa nafasi ya kuhudhuria maombi kutokana na idadi ndogo ya wahudhuriaji walioruhusiwa nchini Saudi Arabia. Baraza Kuu la Waislamu Nchini (Supkem) tayari lilitangaza kuwa mwaka huu waumini hao watashiriki katika sala takatifu ya Hija. “Licha ya vikwazo vilivyowekwa kwa watu wenye umri wa miaka 65 na zaidi, waumini wa Kiislamu kutoka nchini wataungana na ndugu zao katika kuadhimisha Hija, moja ya nguzo kuu za Uislamu,” alisema Mwenyekiti wa Kitaifa wa Supkem, Bw Hassan Ole Naado. Mahujaji watakaohudhuria maombi hayo matakatifu wanafaa kuwa wamepokea chanjo dhidi ya Covid-19. Kati ya mahujaji milioni moja wanaotarajiwa kuhudhuria maombio hayo nchini Saudi Arabia, asilimia 85 ya waumini hao wanatarajiwa kutoka mataifa tofauti nje ya Saudi Arabia huku 4,500 wakitoka Kenya. Nchi ya Saudi Arabia imetoa tangazo kuwa itaruhusu watu milioni moja kutoka ndani na nje ya nchi hiyo kuhudhuria maombi hayo matakatifu mwaka huu. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  